L’Escola de Pasqua obri el termini de matrícula el dilluns 24 de març
2025-07-24

Amb tot preparat perquè les xiquetes i els xiquets de Burjassot visquen unes vacances de Pasqua diferents i molt divertides, amb tallers, activitats lúdiques i d’oci responsable, l’Ajuntament de la localitat, a través de la Regidoria de Cultura i Joventut, dirigida per Javier Naharros, ha llançat l’Escola de Pasqua 2025, dirigida a xiquetes i xiquets amb edats compreses entre els 4 i els 12 anys, (nascuts entre 2013 i 2021).

El termini de matrícula s’obrirà dilluns que ve 24 de març, a partir de les 9.00 h, una matrícula que s’haurà de formalitzar, preferentment, en línia, a través de la CARPETA ELECTRÒNICA. També es podran realitzar les matrícules presencialment, a la Casa de Cultura, amb CITA PRÈVIA.

Una edició més, l’Escola de Pasqua comptarà amb places per a xiquetes amb necessitats especials i, és molt important, que els pares i/o les mares envien un correu electrònic a cultura@burjassot.es, abans de l’inici de la matrícula per a aclarir tots aquells dubtes que els puguen sorgir i que seran resolts pels tècnics de l’àrea. L’objectiu d’esta acció és orientar-los sobre la millor modalitat de matrícula per a les seues filles i fills.

ENLLAÇ A MATRÍCULA

L’Escola de Pasqua 2025 tindrà lloc els dies 17, 22, 23, 24, 25 i 28 d’abril i el fil conductor de totes les activitats seran els quatre elements de la naturalesa: terra, foc, aire i aigua. L’horari normal de l’Escola de Pasqua és de 9.00 h a 13.30 h i el preu és de 35 euros. L’horari especial, que també cobreix el tram de 8.00 h a 9.00 h, s’incrementa amb un suplement de 7 euros, mentres que el servei de menjador, de 13.30 h a 15.00 h, té un suplement de 25 euros.

Les famílies nombroses es podran beneficiar del 50% de descompte, mentres que sobre les famílies nombroses especials s’aplicarà un descompte del 100%. En els dos casos el descompte serà sobre el servei educatiu.